Oscar Pistorius: Uitspraak vandag gelewer oor regstreekse uitsendingOscar Pistorius en Reeva Steenkamp in gelukkiger dae. Foto: Twitter Die Pretoriase hooggeregshof sal na verwagting Dinsdag uitspraak lewer of die moordbeskuldige Oscar Pistorius se verhoor regstreeks uitgesaai mag word. Pistorius word beskuldig van moord op die model Reeva Steenkamp op 14 Februarie 2013. Hy voer aan hy het haar vir ŉ inbreker aangesien. Sy verhoor sal na verwagting van 3 tot 20 Maart duur. Verskeie mediahuise het verlede Woensdag in dieselfde hof aansoek gedoen om gevorderdetegnologie-toerusting te gebruik om die moordverhoor regstreeks uit te saai. Uitspraak is voorbehou. Die aansoek is deur eNCA gebring en MultiChoice en Eyewitness News sluit daarby aan. Die mediahuise wil ook die verrigtinge regstreeks op klankbane uitsaai en foto’s neem tydens die verhoor. Frank Snyckers vir MultiChoice en EWN het gedurende die aansoek gesê dat gevorderdetegnologie-toerusting gebruik sal word wat nie steurend sal wees nie en van ŉ afstand af beheer kan word. Dit kan glo ook te eniger tyd deur die regter afgeskakel word. Getuies wat ook nie hul toestemming verleen nie, sal nie verfilm word nie. Pistorius se regspan staan die aansoek teen en voer aan dat dit tot ŉ onbillike verhoor kan lei. Barry Roux, Pistorius se prokureur, het gesê dat media-aktiwiteite verskeie aspekte van die verhoor kan beïnvloed en ook nie deur die Steenkamp-familie omdersteun word nie. Hy het die hof gewaarsku om nie toe te laat dat die hofsaak in ŉ “mediaverhoor” ontaard nie. – SAPA Lees ook: Oscar-moordverhoor: Uitspraak voorbehou oor regstreekse uitsending Oscar Pistorius-verhoor: Mediahuise stel hul saak Aansoeke om Oscar-saak uit te saai